| James Hadley Chase |
| --- |
| **Gimė** | 1906 m. gruodžio 24 d.  Londonas, Anglija |
| **Mirė** | 1985 m. vasario 6 d. (78 metai)  Vo, Šveicarija |
| **Pseudonimas** | James Hadley ChaseJames L. DochertyRaymond Marshall R. RaymondAmbrose Grant |
| **Pilietybė** | Anglijos |
| **Profesija** | rašytojas |
| **Kūryboslaikotarpis** | 1939–1985 |
| **Žanrai** | detektyvas, nuotykiai |
| **Sutuoktinis** | Sylvia Ray (1932–1985) |
| **Vaikai** | 1 |

**Džeimsas Hedlis Čeizas** (angl. *James Haldey Chase*, tikrasis vardas *René Lodge Brabazon Raymond*; 1906 m. gruodžio 24 d. – 1985 m. vasario 6 d.) – anglų rašytojas, vienas žinomiausių visų laikų trilerio žanro kūrėjų, pagal kurio kūrinius sukurta daugiau kaip 50 kino ir televizijos filmų. Iš viso jis parašė 93 romanus, tarp kurių ir 21 kūrinys *Raymond Marshall* pseudonimu.

Biografija
----------

Būsimasis rašytojas gimė pulkininko Francis Raymond, tarnavusio Britanijos Indijos kariuomenėje, šeimoje. Mokėsi Ročesteryje, vėliau – Kalkutoje. Būdamas 18, metė mokslus ir paliko tėvų namus. Vertėsi įvairiais darbais, tarp kurių buvo ir knygų platintojo. 

Po keleto metų jis įsidarbino knygų leidykloje: pradžioje eiliniu pardavėju, vėliau – tiekimo skyriaus vadovu. Čia jis galėjo susipažinti su visu leidybos procesu ir tuo pačiu stebėti ir tirti skaitytojų skonį. Tuo metu būsimasis rašytojas labai daug skaitė, kol galiausiai nusprendė pats imtis rašymo.

Pirmieji kūriniai buvo humoristiniai apsakymai, kuriuos jis pasirašinėjo įvairiais slapyvardžiais. 1938 m. jis pirmą kartą ėmėsi nuotykinio žanro, paveiktas tuo metu populiarių JAV rašytojų istorijų apie gangsterius, ypač James M. Cain romano „The Postman Always Rings Twice". Per 6 savaitgalius (viso – 12 dienų) jis parašė detektyvą „No Orchids for Miss Blandish" (autoriui tuomet buvo 32). Romanas buvo palankiai sutiktas skaitytojų ir tapo viena populiariausių dešimtmečio knygų šalyje: 1944 m. rašytojas George Orwell parašė esė „Raffles and Miss Blandish" , Vest Endo teatre buvo sukurtas sėkmingais vaidinimas. 1948 m. romanas ekranizuotas Didžiojoje Britanijoje, o 1971 m. – ir JAV, tik kitu pavadinimu („The Grissom Gang", rež. Robert Aldrich). 

Antrojo pasaulinio karo metu jis tarnavo Royal Air Force pajėgose, redagavo RAF žurnalą ir jame išspausdino keletą apsakymų. Karui pasibaugus, Čeizas visiškai atsidėjo literatūrai. Daugelio jo romanų veiksmas vyko JAV, rašytojas naudojo amerikietišką slengą, nors pats jis tik 2 kartus trumpai viešėjo šioje šalyje. Sukurti tikrovišką amerikietišką atsmosferą Čeizui padėjo enciklopedijos, žemėlapiai ir JAV kriminalinių naujienų sekimas, todėl miestų ir gatvių aprašymas jo kūriniuose dažnai buvo stebėtinai tikslūs. Čeizui didelę įtaką darė du didžiausi JAV „kietojo detektyvo" meistrai Dashiell Hammett ir Raymond Chandler. Pastarasis 1945 m. apkaltino Čeizą plagiatu romane „Blonde‘s Requiem" ir šis vėliau viešai atsiprašė. Prieš tai, 1942 m. jo kūrinys apie baltųjų vergų prekybą „Miss Callaghan Comes to Grief" buvo uždraustas kaip nepadorus.

Čeizui nepavyko išpopuliarėti JAV, tačiau Europoje jis buvo itin skaitomas, ypač Prancūzijoje, kur buvo ekranizuota daugiau kaip 30 jo kūrinių. Daugelyje jo kūrinių svarbus vaidmuo tenka moteriai, kurią įsimylėjęs pagrindinis herojus vėliau pasiryžta žmogžudystei vardan jos, tačiau per vėlai suvokia, kad juo buvo manipuliuojama.

Asmeninis gyvenimas
-------------------

1932 m. Čeizas vedė Sylvia Ray, su kuria gyveno kartu iki savo mirties. 

1956 m. jie persikėlė gyventi į Prancūziją , o 1961 m. – į Šveicariją, kur rašytojas ir mirė 1985 m.

Kita
----

1983 m. Rygos kino studija sukūrė 3 dalių kriminalinį filmą „Miražas" pagal Čeizo romaną „Visas pasaulis kišenėje", kuriame vaidino ir lietuvių aktorius Regimantas Adomaitis.

Lietuvoje išleistos knygos
--------------------------

* Visas pasaulis kišenėje (The World In My Pocket) (1981)
* Spąstai Džoniui (1992)
* Tu moterų niekada nepažinojai (You Never Know With Women) (1992)
* Grabas iš Honkongo (A Coffin From Hong Kong) (1992, 1993)
* Ne mano reikalas (No Business of Mine) (1993)
* Suvenyras iš „Muškietininkų klubo" (1993)
* Rekviem žudikui (The Murder‘s Requiem) (1993)
* Paskutinis šansas (1994)
* Atsargus žmogžudys (The Way Transgressor) (1995)
* Teiskime patys. Durklas ir pudrinė (1996)
* Pinklės. Blogos lėlės naujienos (The Doll‘s Bad News) (1997)
* Taigi, mano mieloji (Well Now, My Pretty...) (1998)
* Takamorio deimantai (1999)
* Jokių orchidėjų mis Blendiš (No Orchids for Miss Blandish) (2008)

Nuorodos
--------


|  |  |
| --- | --- |
|  | **Vikiteka: James Hadley Chase** – vaizdinė ir garsinė medžiaga  |

* IMDb profilis

Šaltiniai
---------

1. ↑  Publishers' Association, Booksellers Association of Great Britain and Ireland (1982). *The Bookseller*. J. Whitaker. p. 46.
2. ↑  Hunter, Jefferson (2010). *English Filming, English Writing*. Indiana University Press. p. 105. ISBN 9780253004147.
3. ↑  *Raffles and Miss Blandish*, review of *No Orchids for Miss Blandish* by George Orwell
4. ↑  Kabatchnik, Amnon (2012). *Blood on the Stage, 1975-2000: Milestone Plays of Crime, Mystery, and Detection*. Scarecrow Press. p. 65. ISBN 9780810883550.